THCOM เก็งกำไรไม่เลิก! พุ่งอีก 7% โบรกฯชี้ปัจจัยพื้นฐานไม่เปลี่ยน แนะ ‘ขาย’
THCOM เก็งกำไรไม่เลิก! พุ่งอีก 7% โบรกฯชี้ปัจจัยพื้นฐานไม่เปลี่ยน แนะ ‘ขาย’
8 ม.ค. 2564

ผู้สื่อข่าวรายงานว่า บริษัท ไทยคม จำกัด (มหาชน) หรือ THCOM ณ เวลา 15.04 น. อยู่ที่ระดับ 0.70 บาท บวก 0.70 บาท หรือ 7.37% ด้วยมูลค่าการซื้อขาย 193.55 ล้านบาท ราคาหุ้นวิ่งแรงในรอบ 2 ปี 3 เดือน โดยเทียบตั้งแต่หุ้นยืนที่ระดับ 10.20 บาท เมื่อวันที่ 18 ก.ย.62

ขณะที่ THCOM เป็นหลักทรัพย์ที่เข้าข่ายมาตรการกำกับการซื้อขาย ใช้เกณฑ์ให้สมาชิกต้องดำเนินการให้ลูกค้าต้องวางเงินสดไว้ล่วงหน้ากับสมาชิกเต็มจำนวนก่อนซื้อหลักทรัพย์ (Cash Balance) ตั้งแต่วันที่ 28 ธ.ค. 2563-5 ก.พ. 2564
ด้านนายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ กสิกรไทย จำกัด (มหาชน) เปิดเผยว่า จากการสอบถามทาง THCOM ระบุไม่มีปัจจัยใหม่เข้ามาผลักดันราคาหุ้นแต่อย่างใด ทั้งนี้คาดว่าราคาหุ้นที่ปรับตัวขึ้นดังกล่าว น่าจะมีกลุ่มนักลงทุนรายใหญ่เข้ามาเก็งกำไร
อย่างไรก็ตาม ทางด้านปัจจัยพื้นฐานของ THCOM ยังคงไม่เปลี่ยนแปลง โดยยังไม่มีลูกค้าต่อสัญญาเข้ามา เป็นผลจากสัญญาสัมปทานดาวเทียมไทยคม 4 และ 6 จะสิ้นสุดลงในเดือน ก.ย. 2564 ส่งผลให้ลูกค้ารอดูความชัดเจน ขณะที่ประเด็น กสทช.มีแผนนำคลื่นความถี่ 3500 MHz มาประมูลในปี 2564 ก็ไม่ได้เป็นปัจจัยผลักดันให้ราคาหุ้นปรับตัวสูงขึ้น เพราะ THCOM ไม่ได้รับเงินเยียวยาจากการนำคลื่นความถี่ 3500 MHz มาประมูลแต่อย่างใด เนื่องจากตามแผนของ กสทช.คาดว่าจะออกหลักเกณฑ์การประมูลได้ภายในปลายปี 2564 จึงทำให้ THCOM ไม่ได้รับประโยชน์จากปัจจัยดังกล่าว
ส่วนแนวโน้มผลการดำเนินงานของ THCOM ในช่วงไตรมาส 4/2563 เบื้องต้นคาดว่าจะใกล้เคียงกับไตรมาส 3/2563 ที่มีกำไรสุทธิอยู่ที่ 77 ล้านบาท และมีรายได้จากการขายและการให้บริการในไตรมาส 3/2563 อยู่ที่ 918 ล้านบาท ดังนั้น แนะนำ “ขาย” ราคาเป้าหมาย 4.40 บาท
ด้านนายสุทธิศักดิ์ ตันตะโยธิน รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กล่าวว่า ตามแนวทางการดำเนินด้านกิจการโทรคมนาคมในปี 2564 สำนักงาน กสทช.เตรียมความพร้อมประมูลคลื่นความถี่ย่าน 3500 MHz คาดว่าจะออกหลักเกณฑ์การประมูลได้ภายในปลายปี 2564 ดังนั้นจึงไม่ต้องจ่ายเงินเยียวยาให้กับ THCOM เนื่องจากไม่ได้เป็นการเรียกคลื่นความถี่มาเปิดประมูลก่อนหมดสัญญาสัมปทานแต่อย่างใด
โดยปัจจุบันคงอยู่ระหว่างศึกษาการรบกวนระหว่าง 2 กิจการ คือ กิจการดาวเทียม และกิจการโทรคมนาคม รวมถึงการศึกษาเรื่องเงินเยียวยาให้กับผู้ใช้จานดำที่มีอยู่กว่า 10 ล้านครัวเรือน เป็นต้น คาดว่าจะดำเนินการศึกษาแล้วเสร็จภายในไตรมาส 2-3/2564 ก่อนออกหลักเกณฑ์การประมูลได้ภายในปลายปี 2564